ddrg/super_eurlex huggingface dataset:
A Bizottság határozata

(2001. január 25.)

az egyes szállítható nyomástartó berendezésekről szóló, 1999/36/EK tanácsi irányelv végrehajtásának elhalasztásáról

(az értesítés a C(2001) 139. számú dokumentummal történt)

(EGT vonatkozású szöveg)

(2001/107/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a szállítható nyomástartó berendezésekről szóló, 1999. április 29-i 1999/36/EK tanácsi irányelvre [1] és különösen annak 17. cikke (2) bekezdésére,

mivel:

(1) Az 1999/36/EK irányelv 2. cikkében említett gázhordókra, palackkötegekre és tartányokra vonatkozóan nincsenek részletes műszaki követelmények, valamint a legutóbb a 2000/61/EK európai parlamenti és tanácsi irányelvvel [2] módosított, a veszélyes áruk közúti szállítására vonatkozó tagállami jogszabályok közelítéséről szóló, 1994. november 21-i 94/55/EK tanácsi irányelv [3] mellékleteit, illetve a legutóbb a 2000/62/EK európai parlamenti és tanácsi irányelvvel [4] módosított, a veszélyes áruk vasúti fuvarozására vonatkozó tagállami jogszabályok közelítéséről szóló, 1996. július 23-i 96/49/EK tanácsi irányelv [5] vonatkozó rendelkezéseit sem egészítették ki az európai szabványokra vonatkozó megfelelő utalással. Következésképpen e szállítható nyomástartó berendezésekről szóló irányelv végrehajtásának időpontját el kell halasztani.

(2) Az 1999/36/EK irányelv 18. cikke értelmében, az irányelv alkalmazásától számított 24 hónapos átmeneti időszak alatt a tagállamoknak engedélyezniük kell az olyan szállítható nyomástartó berendezés forgalomba hozatalát és üzembe helyezését, amely a területükön 2001. július 1. előtt hatályban lévő előírásoknak felel meg. Következésképpen ezen időszak lejártának határidejét is el kell halasztani.

(3) Az e határozatban előírt intézkedések összhangban vannak az 1999/36/EK irányelv 15. cikkében említett bizottság véleményével,

ELFOGADTA EZT A HATÁROZATOT:

1. cikk

Az 1996/36/EK irányelv 17. cikke (2) bekezdésének megfelelően, az irányelv gázhordókra, palackkötegekre és tartányokra vonatkozó rendelkezései alkalmazásának határidejét 2003. július 1-jéig el kell halasztani.

2. cikk

A tagállamok 2003. július 1-jétől számított 24 hónapig engedélyezik az 1. cikkben említett olyan berendezések forgalomba hozatalát és üzembe helyezését, amelyek a területükön 2003. július 1. előtt hatályban levő előírásoknak megfelelnek, és engedélyezik az ezen időpont előtt forgalomba hozott ilyen berendezések újabb üzembe helyezését.

3 cikk

Ennek a határozatnak a tagállamok címzettjei.

Kelt Brüsszelben, 2001. január 25-én.

a Bizottság részéről

Loyola De Palacio

alelnök

[1] HL L 138., 1999.6.1., 20. o.

[2] HL L 279., 2000.11.1., 40. o.

[3] HL L 319., 1994.12.12., 7. o.

[4] HL L 279., 2000.11.1., 44. o.

[5] HL L 235., 1996.9.17., 25. o

--------------------------------------------------
A Tanács határozata

(2000. december 8.)

az Egyesült Nemzetek nemzetközi szervezett bűnözés elleni egyezményének és annak az emberkereskedelem, különösen a nőkkel és gyermekekkel való kereskedelem, valamint a migránsok szárazföldön, légi úton és tengeren való csempészete elleni küzdelemről szóló jegyzőkönyveinek az Európai Közösség nevében történő aláírásáról

(2001/87/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 47. cikkére, 62. cikke 2. pontjának a) alpontjára, 63. cikke első bekezdése 3. pontjának b) alpontjára és 95. cikkére, összefüggésben 300. cikke (2) bekezdésének első albekezdésével,

tekintettel a Bizottság javaslatára,

mivel:

(1) Az egyezmény alkotóelemeiről és annak két kiegészítő jegyzőkönyvéről – amelyek a Közösség hatáskörébe tartoznak – a Bizottság a Közösség nevében tárgyalásokat folytatott a Tanács felhatalmazásával.

(2) A Tanács arra is utasította a Bizottságot, hogy az tárgyaljon a Közösségnek a szóban forgó nemzetközi megállapodásokhoz való csatlakozásáról.

(3) A tárgyalások sikeresen befejeződtek, és az ezek eredményeként született okmányokat az államok és saját hatáskörükön belül a regionális gazdasági integrációs szervezetek 2000. december 12. és 15. között Palermóban, azt követően pedig kétéves időtartamig az Egyesült Nemzetek székhelyén írhatják alá.

(4) A tagállamok kinyilvánították, hogy aláírják az okmányokat, amint azok Palermóban aláírásra készen állnak; az Európai Közösség számára szintén biztosítani kell az aláírás lehetőségét,

A KÖVETKEZŐKÉPPEN HATÁROZOTT:

Egyetlen cikk

(1) A Tanács elnöke felhatalmazást kap arra, hogy kijelölje a nemzetközi szervezett bűnözés elleni egyezmény és annak az emberkereskedelem, különösen a nőkkel és gyermekekkel való kereskedelem, valamint a migránsok szárazföldön, légi úton és tengeren való csempészete elleni küzdelemről szóló jegyzőkönyveinek az Európai Közösség nevében történő aláírására jogosult személyeket.

(2) Az Egyesült Nemzetek Közgyűlése által 2000. november 15-én a 25. számú határozattal elfogadott egyezmény és annak kiegészítő jegyzőkönyveinek szövegét az Európai Közösségek Hivatalos Lapjában ki kell hirdetni, amint a Közösség ahhoz csatlakozik.

Kelt Brüsszelben, 2000. december 8-án.

a Tanács részéről

az elnök

H. Védrine

--------------------------------------------------
IV. MELLÉKLET

Az Európai Központi Bank Kormányzótanácsának határozata

(1998. június 18.)

az Európai Központi Bank külső könyvvizsgálójának kinevezéséről és megbízatásának időtartamáról

(EKB/1998/NP1)

AZ EURÓPAI KÖZPONTI BANK KORMÁNYZÓTANÁCSA (a továbbiakban: "Kormányzótanács"),

tekintettel a Központi Bankok Európai Rendszere és az Európai Központi Bank alapokmányára, és különösen annak 27.1. cikkére,

mivel:

(1) Az Európai Központi Bank (a továbbiakban: "EKB") és a nemzeti központi bankok beszámolóit a Kormányzótanács által javasolt, és az Európai Unió Tanácsa által jóváhagyott, független külső könyvvizsgálók ellenőrzik.

(2) Az Európai Monetáris Intézet Tanácsa úgy döntött, hogy ötéves megbízatási idővel a Coopers & Lybrand céget javasolja az EKB külső könyvvizsgálójának, azzal a kikötéssel, hogy a megbízatás két év után megszüntethető,

A KÖVETKEZŐKÉPPEN HATÁROZOTT:

1. cikk

A Coopers & Lybrand céget javasolják az Európai Unió Tanácsának az EKB külső könyvvizsgálói feladatainak ellátására.

2. cikk

Az EKB külső könyvvizsgálójának megbízatása öt évre szól, azzal a kikötéssel, hogy két év után megszüntethető.

Kelt Frankfurt am Mainban, 1998. június 19-én.

az EKB Kormányzótanácsa nevében

az elnök

Willem F. Duisenberg

--------------------------------------------------
A Bizottság határozata

(2001. február 21.)

az 1999/5/EK irányelv 3. cikke (3) bekezdése e) pontjának lavinajeladókra történő alkalmazásáról

(az értesítés a C(2001) 194. számú dokumentummal történt)

(EGT vonatkozású szöveg)

(2001/148/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a rádióberendezésekről és a távközlő végberendezésekről, valamint megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelvre [1] és különösen annak 3. cikke (3) bekezdésének e) pontjára,

tekintettel az Alpokban történő lavinakatasztrófákról szóló európai parlamenti állásfoglalásra [2],

tekintettel a Bizottság javaslatára,

mivel:

(1) A lavinajeladók hozzájárulnak a lavinát követően hó alá temetett emberek hatékony mentéséhez.

(2) A mentési akciók sikerét súlyosan veszélyeztetné, ha az ilyen jeladókat műszaki összeférhetetlenség következtében nem lehetne észlelni.

(3) A 300718 ETS-nek megfelelő jeladóknak jelentős kiépített bázisa van. Ez a szabvány biztosítja a szélsőséges körülmények közötti együttműködési képességet és működést, de az 1999/5/EK irányelv alkalmazási körén kívüli követelményeket tartalmaz, ezért felül kell vizsgálni.

(4) Kétséges, hogy a piaci erők biztosítanák a lavinajeladók folyamatos összeférhetőségét, ha a Közösség a mentőszolgálatokhoz való hozzáférés biztosítása érdekében nem írna elő jellemzőket.

(5) Az e határozatban megállapított intézkedések összhangban vannak a távközlési megfelelőségértékelési és piacfelügyeleti bizottság véleményével,

ELFOGADTA EZT A HATÁROZATOT:

1. cikk

Ezt a határozatot a 457 kHz-en működő és a lavinát követően hó alá temetett emberek helymeghatározására szánt készülékekre kell alkalmazni. Ezek a továbbiakban: "lavinajeladók".

2. cikk

(1) Az 1. cikk hatálya alá tartozó lavinajeladókat úgy kell kialakítani, hogy képesek legyenek együttműködni az új jeladókkal és a 300718 ETS-en alapuló nemzeti engedélyezési rendeletek alapján engedélyezett jeladók kiépített bázisával.

(2) A lavinajeladókat úgy kell megépíteni, hogy lavina után is megbízhatóan működjenek és a lavinát követően hó alá temetve is hosszabb ideig tovább működjenek.

3. cikk

E határozat 2. cikkének követelményeit e határozatnak az Európai Közösségek Hivatalos Lapjában való kihirdetése időpontjától kell alkalmazni.

4. cikk

Ennek a határozatnak a tagállamok a címzettjei.

Kelt Brüsszelben, 2001. február 21-én.

a Bizottság részéről

Erkki Liikanen

a Bizottság tagja

[1] HL L 91., 1999.4.7., 10. o.

[2] HL C 175., 1999.6.21., 259. o.

--------------------------------------------------
A Tanács határozata

(2001. április 9.)

az Európai Uniónak az Átfogó Atomcsend-szerződés (CTBT) mielőbbi hatálybalépésének támogatásához történő hozzájárulásáról szóló 1999/533/KKBP közös álláspont végrehajtásáról

(2001/286/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 23. cikke (2) bekezdésére,

tekintettel a Tanács által 1999. július 29-én elfogadott, az Európai Uniónak az Átfogó Atomcsend-szerződés (CTBT) mielőbbi hatálybalépésének támogatásához történő hozzájárulásáról szóló 1999/533/KKBP közös álláspontjára [1] és különösen annak 1. és 4. cikkére,

mivel:

(1) Az Európai Unió az 1999/533/KKBP közös álláspont 4. cikkével összhangban vállalta, hogy minden olyan államot, amely még nem írta alá, illetve nem ratifikálta a CTBT-t, arra ösztönöz, hogy azt haladéktalanul megtegye, különös tekintettel a 44-ek listáján szereplő államokra, amelyek ratifikálása szükséges a CTBT hatálybalépéséhez.

(2) Célszerű hozzájárulni a CTBT XIV. cikke alapján összehívásra kerülő második konferencia sikeres kimeneteléhez, amelyre New Yorkban kerül sor 2001. szeptember 25–27-én, és amelynek célja, hogy a CTBT mielőbbi hatálybalépésének támogatása érdekében felgyorsítsák a CTBT ratifikálási folyamatát.

ELFOGADTA EZT A HATÁROZATOT:

1. cikk

A CTBT az 1999/533/KKBP közös álláspont 4. cikkében említett mielőbbi hatálybalépésének támogatása keretében az Európai Unió minden államot arra ösztönöz, hogy haladéktalanul írja alá és ratifikálja a CTBT-t.

Az Európai Unió e célból:

a) elsősorban a 44-ek listáján szereplő államokat ösztönzi, amelyek aláírása és ratifikálása a CTBT hatálybalépéséhez szükséges;

b) azon államokat ösztönzi, amelyek aláírták, de nem ratifikálták a CTBT-t, különös tekintettel a Nemzetközi Megfigyelő Rendszer (IMS) állomásainak a jövőben helyet adó államokra;

c) azon államokat ösztönzi, amelyek nem írták még alá a CTBT-t, különös tekintettel az IMS-állomásoknak a jövőben helyet adó államokra.

2. cikk

Az Európai Unió támogatja egy konferencia összehívását politikai szinten.

3. cikk

Az Európai Unió kapcsolatba léphet regionális szervezetekkel (mint pl. OAU, OAS, ASEAN) annak érdekében, hogy felgyorsítsa a ratifikálási folyamatot és előmozdítsa a CTBT mielőbbi hatálybalépését.

4. cikk

Az elnökség tájékoztatja a CTBT Ideiglenes Technikai Titkárságát az 1. és 2. cikk végrehajtásáról.

5. cikk

Ez a határozat az elfogadása napján lép hatályba.

6. cikk

Ezt a határozatot a Hivatalos Lapban ki kell hirdetni.

Kelt Luxembourgban, 2001. április 9-én.

a Tanács részéről

az elnök

A. Lindh

[1] HL L 204., 1999.8.4., 1. o.

--------------------------------------------------
A Bizottság határozata

(2001. május 22.)

a tengeri áru- és személyszállításra használt statisztikai adatgyűjtésről szóló 95/64/EK tanácsi irányelv szerint összegyűjtött statisztikai adatok közzétételének, illetve szétküldésének módjáról

(az értesítés a C(2001) 1456. számú dokumentummal történt)

(EGT vonatkozású szöveg)

(2001/423/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2000/363/EK bizottsági határozattal [1] módosított, a tengeri áru- és személyszállításra használt statisztikai adatgyűjtésről szóló, 1995. december 8-i 95/64/EK tanácsi irányelvre [2] és különösen annak 9. és 12. cikkére,

mivel:

(1) A 95/64/EK irányelv 9. cikkével összhangban a Bizottság a megfelelő statisztikai adatokat a megküldött eredményekéhez hasonló rendszerességgel szétküldi.

(2) Az adatok szétküldésénél figyelembe kell venni az 1588/90/EGK, Euratom tanácsi rendeletben [3] és a 322/97/EK [4] rendeletben meghatározott, a titoktartási kötelezettség hatálya alá tartozó statisztikai adatokra vonatkozó rendelkezéseket.

(3) Az e határozatban előírt intézkedések összhangban vannak a 89/382/EGK, Euratom tanácsi határozattal [5],

ELFOGADTA EZT A HATÁROZATOT:

1. cikk

Cél

E határozat célja, hogy meghatározza a 95/64/EK irányelv alapján összegyűjtött statisztikai adatok Bizottság általi közzétételének, illetve szétküldésének módját a statisztika területén érvényes általános terjesztési irányelvei keretében.

2. cikk

Rendszeresség

A közzététel vagy szétküldés rendszeressége a megküldött eredményekéhez hasonló. A negyedéves adatokat az adatok tagállamoktól való megérkezését követő öt hónapon belül kell szétküldeni vagy közzétenni. Az éves adatokat az adatok tagállamoktól való megérkezését követő nyolc hónapon belül kell szétküldeni, illetve közzétenni.

3. cikk

Titoktartás

A 95/64/EK irányelv alapján összegyűjtött statisztikai adatok közzététele, illetve szétküldése megfelel az 1588/90/EGK, Euratom rendeletben és a 322/97/EK rendeletben meghatározott rendelkezéseknek.

4. cikk

A szétküldött adatok részletességének szintje

Amíg a Bizottság a 95/64/EK irányelv 13. cikkében meghatározott eljárás szerint nem fogad el másik határozatot, a legnagyobb részletességi szint, amely alapján az adatokat közzé lehet tenni, vagy szét lehet küldeni, a kikötőkből a tengerparti területekre és vissza irányuló forgalom szintje. A Bizottság azonban közzétehet ennél jobban összesített szintű információt is, amennyiben az információ minősége, illetve teljessége nem megfelelő az ilyen részletességhez.

5. cikk

Ennek a határozatnak a tagállamok a címzettjei.

Kelt Brüsszelben, 2001. május 22-én.

a Bizottság részéről

Pedro Solbes Mira

a Bizottság tagja

[1] HL L 132., 2000.6.5., 1. o.

[2] HL L 320., 1995.12.30., 25. o.

[3] HL L 151., 1990.6.15., 1. o.

[4] HL L 52., 1997.2.22., 1. o.

[5] HL L 181., 1989.6.28., 47. o.

--------------------------------------------------
A Tanács határozata

(2001. június 26.)

az Európai Közösségnek az Egyesült Nemzetek Európai Gazdasági Bizottságának a haszongépjárművek és pótkocsijuk újrafutózott gumiabroncsai gyártásának jóváhagyásáról szóló 109. számú előírásáshoz való csatlakozásáról

(2001/507/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségnek az Egyesült Nemzetek Európai Gazdasági Bizottságának a kerekes járművekre és a kerekes járművekre szerelhető, illetve azokon használható berendezésekre és alkatrészekre vonatkozó egységes műszaki előírások elfogadásáról, valamint az ezen előírások alapján megadott jóváhagyások kölcsönös elismerésének feltételeiről szóló megállapodásához ("1958-as felülvizsgált megállapodás") való csatlakozásáról szóló, 1997. november 27-i 97/836/EK tanácsi határozatra [1], és különösen annak 3. cikke (3) bekezdésére és 4. cikke (2) bekezdésének második francia bekezdésére,

tekintettel a Bizottság javaslatára [2],

tekintettel az Európai Parlament jóváhagyására [3],

mivel:

(1) Az Egyesült Nemzetek Európai Gazdasági Bizottságának a haszongépjárművek és pótkocsijuk újrafutózott gumiabroncsai gyártásának jóváhagyásáról szóló 109. számú előírása egységes rendelkezéseinek célja az újrafutózott gumiabroncsok tekintetében a szerződő felek között a gépjármű-kereskedelemben fennálló műszaki akadályok megszüntetése, valamint a biztonság és a környezetvédelem nagyfokú biztosítása.

(2) A szerződő feleket értesítették a 109. számú előírásről, amely mindazon szerződő fél számára hatályba lépett, amelyek az 1958. évi felülvizsgált megállapodáshoz csatolt rendeletben meghatározott időpontig vagy időpontokig nem közölték egyet nem értésüket.

(3) Annak érdekében, hogy a gazdasági szereplők időben megtehessék a 109. számú előírás rendelkezéseinek betartásához szükséges megfelelő intézkedéseket, továbbá hogy az újrafutózott gumiabroncsok piacán ne keletkezzen zavar, különösen a hatálybalépés időpontjai tekintetében, amelyek tagállamoktól függően eltérhetnek, ezen előírásnak a Közösség egész területén való egységes alkalmazását később egy közösségi irányelvben fogják szabályozni. A 109. számú előírás azonban nem illeszkedik a gépjárművek és pótkocsijuk típus-jóváhagyási rendszerébe,

A KÖVETKEZŐKÉPPEN HATÁROZOTT:

Egyetlen cikk

Az Európai Közösség csatlakozik az Egyesült Nemzetek Európai Gazdasági Bizottságának a haszongépjárművek és pótkocsijuk újrafutózott gumiabroncsai gyártásának jóváhagyásáról szóló 109. számú előírásához.

Az előírás szövegét csatolták e határozathoz [4].

Kelt Luxembourgban, 2001. június 26-án.

a Tanács részéről

az elnök

T. Östros

[1] HL L 346., 1997.12.17., 78. o.

[2] HL C 212. (E) 2000.7.25., 79. o.

[3] A hozzájárulást 2001. május 15-én adta meg az Európai Parlament (a Hivatalos Lapban még nem tették közzé).

[4] Az előírás a Hivatalos Lap egy későbbi számában jelenik meg.

--------------------------------------------------
A Tanács határozata

(2001. június 26.)

az Európai Közösségnek a nehéz és hosszú járművek és pótkocsijaik fényvisszaverő jeleinek jóváhagyásáról szóló, az Egyesült Nemzetek Európai Gazdasági Bizottságának 104. számú előírásához való csatlakozásáról

(2001/506/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségnek az ENSZ Európai Gazdasági Bizottságának a kerekes járművekre és a kerekes járművekre szerelhető és/vagy azokon használható berendezésekre és alkatrészekre vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához ("1958. évi felülvizsgált megállapodás") való csatlakozásáról szóló, 1997. november 27-i 97/836/EK tanácsi határozatra [1], és különösen annak 3. cikke (3) bekezdésére és 4. cikke (2) bekezdésének második franciabekezdésére,

tekintettel a Bizottság javaslatára,

tekintettel az Európai Parlament hozzájárulására [2],

mivel:

(1) Az Egyesült Nemzetek Európai Gazdasági Bizottságának a nehéz és hosszú járművek és pótkocsijaik fényvisszaverő jeleinek jóváhagyásáról szóló 104. számú előírása egységes követelményeinek a célja a Szerződő Felek közötti gépjármű-kereskedelemben a fényvisszaverő jelek tekintetében fennálló technikai akadályok felszámolása, valamint a magas biztonsági szint és a környezet védelmének biztosítása.

(2) A 104. számú előírásról a Szerződő Feleket értesítették, és a jogszabály – az 1958. évi felülvizsgált megállapodáshoz csatolt előírásként – valamennyi olyan Szerződő Fél tekintetében hatályba lépett, amely az előírásban meghatározott határidőn vagy határidőkön belül nem jelezte egyet nem értését.

(3) A 104. számú előírást be kell építeni a járművek közösségi jóváhagyási rendszerébe, kiegészítve ezzel a hatályos közösségi jogot,

A KÖVETKEZŐKÉPPEN HATÁROZOTT:

Egyetlen cikk

Az Európai Közösség csatlakozik az Egyesült Nemzetek Európai Gazdasági Bizottságának a nehéz és hosszú járművek és pótkocsijaik fényvisszaverő jeleinek jóváhagyásáról szóló 104. számú előírásához.

Az előírás szövegét a melléklet tartalmazza [3].

Kelt Luxembourgban, 2001. június 26-án.

a Tanács részéről

az elnök

T. Östros

[1] HL L 346., 1997.12.17., 78. o.

[2] 2001. május 15-i hozzájárulás (a Hivatalos Lapban még nem tették közzé).

[3] Ezt az előírást a Hivatalos Lap egy későbbi számában ki kell hirdetni.

--------------------------------------------------
A Tanács határozata

(2001. június 26.)

az Európai Közösségnek a mezőgazdasági járművek és pótkocsijaik gumiabroncsainak jóváhagyásáról szóló, az Egyesült Nemzetek Európai Gazdasági Bizottságának 106. számú előírásához való csatlakozásáról

(2001/508/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségnek az ENSZ Európai Gazdasági Bizottságának a kerekes járművekre és a kerekes járművekre szerelhető és/vagy azokon használható berendezésekre és alkatrészekre vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához ("1958. évi felülvizsgált megállapodás") való csatlakozásáról szóló, 1997. november 27-i 97/836/EK tanácsi határozatra [1], és különösen annak 3. cikke (3) bekezdésére és 4. cikke (2) bekezdésének második francia bekezdésére,

tekintettel a Bizottság javaslatára [2],

tekintettel az Európai Parlament hozzájárulására [3],

mivel:

(1) Az Egyesült Nemzetek Európai Gazdasági Bizottságának a mezőgazdasági járművek és pótkocsijaik gumiabroncsainak jóváhagyásáról szóló 106. számú előírása egységes követelményeinek a célja a Szerződő Felek közötti gépjármű-kereskedelemben a gumiabroncsok tekintetében fennálló technikai akadályok felszámolása, valamint a magas biztonsági szint és a környezet védelmének biztosítása.

(2) A 106. számú előírásról a Szerződő Feleket értesítették, és a jogszabály – az 1958. évi felülvizsgált megállapodáshoz csatolt előírásként – valamennyi olyan Szerződő Fél tekintetében hatályba lépett, amely az előírásban meghatározott határidőn vagy határidőkön belül nem jelezte egyet nem értését.

(3) A 106. számú előírást be kell építeni a mezőgazdasági és erdészeti traktorok közösségi jóváhagyási rendszerébe, kiegészítve ezzel a hatályos közösségi jogot,

A KÖVETKEZŐKÉPPEN HATÁROZOTT:

Egyetlen cikk

Az Európai Közösség csatlakozik az Egyesült Nemzetek Európai Gazdasági Bizottságának a mezőgazdasági járművek és pótkocsijaik gumiabroncsainak jóváhagyásáról szóló 106. számú előírásához.

Az előírás szövegét a melléklet tartalmazza [4].

Kelt Luxembourgban, 2001. június 26-án.

a Tanács részéről

az elnök

T. Östros

[1] HL L 346., 1997.12.17., 78. o.

[2] HL C 274. E., 2000.9.26., 34. o.

[3] 2001. május 15-i hozzájárulás (a Hivatalos Lapban még nem tették közzé).

[4] Ezt az előírást a Hivatalos Lap egy későbbi számában ki kell hirdetni.

--------------------------------------------------